SHBA: Përfundojnë seancat me pyetje për gjykatësen Sotomajor
Në ditën e fundit para Komisionit Juridik të Senatit, kandidatja për Gjykatën e Lartë u përball edhe dje me pyetje të vështira por edhe
Gjykatësja Sonia Sotomajor përfundoi seancat para Komisionit Juridik të Senatit që po shqyrton kandidaturën e saj për Gjykatën e Lartë. Zonja Sotomajor u përball edhe dje me pyetje të vështira por edhe u vlerësua nga kritikët republikanë:Republikanët që e kanë kritikuar ashpër zonjën Sotomajor për komentet e saj në disa fjalime i përsëritën shqetësimet e tyre dje ndërsa merrnin në pyetje kandidaten. Senatori Xhon Kornin tha se akoma mbeteshin paqartësi për pikëpamjet e zonjës Sotomajor për ligjin si edhe pikëpamjen e saj për rolin që përvoja dhe besimet personale luajnë në procesin gjyqësor. E pyetur nga zoti Kornin për kontradiktën që bie në sy mes komenteve të saj të kaluara dhe dëshmisë para komisionit, zonja Sotomajor përsëriti "besnikërinë e saj ndaj ligjit": Senatori Kornin tha se binte dakord që vendimet e zonjës Sotomajor ishin në përputhje me vendimmarrjen juridike të gjykatësve. Senatori republikan Lindsi Graham tha se ndërsa fjalimet e mëparshme të zonjës Sotomajor ngrenë shqetësimin se ajo mund të lejonte "përkatësinë e saj gjinore dhe racore" të ndikojë tek gjykimet e saj ndaj Gjykatës së Lartë, shpjegimet e saj kishin qenë bindëse. Gjatë gjithë seancave të kësaj jave, zonja Sotomajor vazhdimisht shmangu dhënien e opinioneve për çështje ligjore dhe kushtetuese duke thënë se një gjë e tillë do të përbënte paragjykim të çështjeve që mund të marrë në konsideratë Gjykata e Lartë. Zonja Sotomajor, që nëse konfirmohet do të jetë e para anëtare hispanike e Gjykatës së Lartë tha se do të donte që hynte në histori si një gjykatëse e drejtë, një njeri i përkujdesur dhe dikush që i shërbeu vendit të vet. Kryetari i Komisionit, Senatori Patrik Lihi e vlerësoi zonjën Sotomajor për përgjigjet e saj me "zgjuarsi, fisnikëri dhe durim" gjatë seancave të gjata. Pas zonjës Sotomajor, komisioni dëgjoi dëshmitë e 31 personave të ftuar nga republikanët dhe demokratët për të folur për arritjet e saj dhe karrierën e saj përfshirë drejtorin e FBI-së Luis Frih, kryetarin e Bashkisë së Nju Jorkut Majkëll Blumberg, si edhe juristë, avokatë të armëmbajtjes dhe aktivistë kundër abortit. Megjithëse shumë republikanë ka mundësi të votojnë kundër emërimit të saj, senatori Lihi tha se ai beson se ajo do të sigurojë mbështetjen e disa republikanëve të komisionit, që mbizotërohet nga demokratët. Zoti Lihi pritet të planifikojë një votim të martën për emërimin e zonjës Sotomajor dhe shpreson se votimi nga i gjithë Senati do të bëhet para se Kongresi të fillojë pushimet e gushtit. //kk//